સોમનાથ સ્વરૂપે ગુજરાતમાં વસીને ગુર્જર અસ્મિતાનું રક્ષણ કરતા રહ્યા છે. દૂરથી શિવમંદિરની ધજાનો ફરકાટ જોતાં જ આંખ અને અંતરને શાતા વળે છે. ગર્ભગૃહ સુધી પહોંચતાં તો આખું અસ્તિત્વ તેજોમય થઈ જાય છે. જુદા ચિત્ત ચૈતન્ય વ્યોમમાં વિલસવા લાગે છે. આપના સંસ્કાર ઘડતરનું કામ રામાયણ, મહાભારત, શિવપુરાણ ઇત્યાદિ ગ્રંથો કરે છે. આ ગ્રંથો માનવતાનો બોધપાઠ છે. સંકટ સમયની સાંકળ છે. શૌનકજીના સાધના વિષયક પ્રશ્નના જવાબમાં સૂતજીએ શિવપુરાણના ઉત્કૃષ્ટ મહિમાનું શ્રવણ કરાવ્યું. भवाब्धिमग्नं दिनं मां समुद्धर भवार्णवात् | कर्मग्राहगृहीतांगं दासोडहं तव शन्कर || શિવમહિમા સાંભળવો એ કાન માટે રસાયણ છે. શ્લોકના પઠનથી શોક દૂર થાય છે. ચોવીસ હજાર શ્લોકમાં કસ્તૂરીની સુગંધ આવતી હોય તો એ ગ્રંથ શિવપુરાણ છે. સાત સંહિતા જાણે સાત જન્મારાનું સૂચન કરે છે. ભક્તિ, જ્ઞાન અને વૈરાગ્યનો ત્રિવેણી સંગમ આ પુરાણમાં છે.